Δημήτριος Κουλουριάνος

Ο Δημήτριος Κουλουριάνος του Θεοδώρου (4 Δεκεμβρίου 1930 - 3 Μαρτίου 2019) ήταν Έλληνας οικονομολόγος ο οποίος στην Ελλάδα, διετέλεσε διοικητής της Τράπεζας ΕΤΒΑ (1981-1982) και υπουργός Οικονομικών (1982 - 1983) στην πρώτη κυβέρνηση Ανδρέα Παπανδρέου, Στο εξωτερικό, υπήρξε στέλεχος της Παγκόσμιας Τράπεζας του ΟΗΕ (1968-1981), πρέσβης της Ελλάδας στον Οργανισμό Οικονομικής Συνεργασίας και Ανάπτυξης ΟΟΣΑ (1986-1990), αναπληρωτής διευθυντής της Ευρωπαϊκής Τράπεζας Ανασυγκρότησης και Ανάπτυξης EBRD (1991-1993) καθώς και ευρωβουλευτής (1999 - 2004) με το ΔΗ.Κ.ΚΙ. του Δημήτρη Τσοβόλα.

Βιογραφικά στοιχεία
Γεννήθηκε στην Κορώνη Μεσσηνίας το Δεκέμβριο του 1930. Σπούδασε οικονομικά στην τότε ΑΣΟΕΕ (σήμερα Οικονομικό Πανεπιστήμιο Αθηνών) και λίγο καιρό μετά την αποφοίτησή του εντάχθηκε το 1957 μετά από εξετάσεις στο δυναμικό της Τράπεζας της Ελλάδος και συγκεκριμένα στην Διεύθυνση Οικονομικών Μελετών μαζί με τους Γιάγκο Πεσμαζόγλου, Ξενοφώντα Ζολώτα, Απόστολο Λάζαρη και Σάκη Καράγιωργα. Στη συνέχεια, το 1960 με υποτροφία του Ιδρύματος Κρατικών Υποτροφιών (ΙΚΥ) και οικονομική υποστήριξη της Τράπεζας της Ελλάδος, ξεκίνησε τις μεταπτυχιακές του σπουδές, στο πανεπιστήμιο Μπέρκλεϋ της Καλιφόρνια, Η.Π.Α όπου ολοκλήρωσε τη διδακτορική διατριβή του με θέμα Educational Planning for Economic Growth. Εκεί συνδέθηκε στενά με τον Ανδρέα Παπανδρέου, τον οποίο είχε καθηγητή. Με την επιστροφή του στην Ελλάδα στο τέλος του 1964 (κατά την κυβέρνηση του Γεώργιου Παπανδρέου) αποσπάστηκε στο υπουργείο Συντονισμού ως σύμβουλος του Α Παπανδρέου μέχρι τον Ιούλιο το 1965 (πτώση κυβέρνησης) όταν επέστρεψε στις Η.Π.Α για να καταθέσει και να υποστηρίξει την διδακτορική διατριβή του. Επέστρεψε στην θέση του στην Διεύθυνση Οικονομικών Μελετών της Τράπεζας της Ελλάδος  στις αρχές του 1967. Όμως τον Απρίλιο του 1967 η Χούντα των Συνταγματαρχών τον απέλυσε από την Τράπεζα της Ελλάδος και είχε σκοπό τη φυλάκιση του. Έτσι αναγκάστηκε να δραπετεύσει με σκάφος στην Ιταλία το καλοκαίρι του 1968 ώστε να φτάσει στις ΗΠΑ αφού του είχε προσφέρει θέση η Παγκόσμια Τράπεζα του OHE. Μετά την φυγή του εργάστηκε για 13 χρόνια από το 1968 έως και το 1981, στην Παγκόσμια Τράπεζα του ΟΗΕ στην Ουάσινγκτον των ΗΠΑ. Εκτέλεσε πάνω από 20 διεθνείς αποστολές με τον ΟΗΕ στην Ασία, Λατινική Αμερική και Αφρική με τη μακροβιότερη στην Αιθιοπία ως οικονομικός σύμβουλος του ΟΗΕ στην Αιθιοπική κυβέρνηση.

Το 1981 επέστρεψε στην Ελλάδα ύστερα από πρόσκληση του Ανδρέα Παπανδρέου και εξελέγη ευρωβουλευτής με το ΠΑ.ΣΟ.Κ., θέση από την οποία του ζητήθηκε να παραιτηθεί την επόμενη μέρα της εκλογής του για να μείνει στην Ελλάδα και να αναλάβει την διοίκηση της Ελληνικής Τράπεζας Βιομηχανικής Αναπτύξεως (ΕΤΒΑ) από το 1981 εώς το 1982. Στις 5 Ιουλίου 1982 διορίστηκε υπουργός Οικονομικών στην κυβέρνηση του Ανδρέα Παπανδρέου, παραιτήθηκε όμως 14 μήνες μετά στις 9 Σεπτεμβρίου 1983 καθώς διαφωνούσε με τον τρόπο διαχείρισης του δημοσίου χρήματος. Μετά την αποχώρησή του από την πολιτική χρημάτισε πρέσβης της Ελλάδας στο διεθνή Οργανισμό Οικονομικής Συνεργασίας και Ανάπτυξης ΟΟΣΑ (1986 - 1990) στο Παρίσι καθώς και εκπρόσωπος της Ελλάδας στο ΔΣ- Αναπληρωτής Διευθυντής στην Ευρωπαϊκή Τράπεζα Ανασυγκρότησης και Ανάπτυξης (EBRD) στο Λονδίνο κατά την περίοδο 1991 - 1993. Διετέλεσε ευρωβουλευτής με το ΔΗ.Κ.ΚΙ. την περίοδο 1999 - 2004 στις Βρυξέλλες και Στρασβούργο. Το 2005 επέστρεψε την γενέτειρα του Κορώνη Μεσσηνίας, όπου ασχολήθηκε με την καλλιέργεια ελιάς και αμπελιών εώς το θάνατο του. 

Απεβίωσε στις 3 Μαρτίου 2019, σε ηλικία 88 ετών. Ήταν νυμφευμένος με την Σπυριδούλα Βαρβουτσή και είχε δύο παιδιά τον Θεόδωρο και την Αθηνά.

Παραπομπές 

Έλληνες οικονομολόγοι
Έλληνες υπουργοί Οικονομικών
Ευρωβουλευτές εκλεγμένοι με το ΠΑΣΟΚ
Ευρωβουλευτές εκλεγμένοι με το Δημοκρατικό Κοινωνικό Κίνημα